ORDE do 18 de xullo de 2008 pola que se establecen as bases reguladoras das axudas aos produtores que participen nos programas de produción e mellora dos produtos agroalimentarios galegos con calidade diferenciada, no marco do Programa de desenvolvemento rural para Galicia 2007-2013, e se convocan estas axudas para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 24/07/2008

No actual escenario global de mercados agrarios, onde cada vez é máis dificultosa a mellora da competitividade pola vía da redución de custos, é imprescindible o apoio a programas de calidade, que permita aos produtores neles integrados obter nichos de mercado concretos a través da diferenciación do produto, en sintonía coas demandas dos consumidores e da sociedade actual, cada vez máis preocupada pola seguridade, salubridade e calidade dos produtos agroalimentarios.
Co fin, entre outros, de pór en valor a produción de alimentos de calidade diferenciada do noso país, aprobouse a Lei 2/2005, do 18 de febreiro, de promoción e defensa da calidade alimentaria galega, na que se recolle expresamente como un dos obxectivos o de incentivar entre os operadores alimentarios o emprego dos diferentes distintivos de calidade establecidos, así como os sistemas de control e certificación que permiten garantirlles aos consumidores o cumprimento da normativa relativa á calidade alimentaria.
Nesta liña de actuacións, esta orde establece as bases reguladoras das axudas aos produtores que participen nos programas de produción e mellora dos produtos agroalimentarios galegos con calidade diferenciada, no marco do Regulamento (CE) 1698/2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), e o Regulamento (CE) 1974/2006, polo que se establecen disposicións de aplicación do anterior. Con estas axudas trátase de fomentar a participación dos agricultores e gandeiros nestes programas, mediante a contribución ao financiamento dos custos fixos que esta participación ocasiona.
Esta medida está incluída no Programa de desenvolvemento rural de Galicia 2007-2013 elaborado pola Consellería do Medio Rural e aprobado pola Comisión da Unión Europea con data 12 de febreiro de 2008, tendo esta orde un contido homoxéneo e consolidado co do sinalado documento.
En consecuencia, de acordo co disposto no artigo 30.I.3º do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto.
Esta orde ten por obxecto establecer as bases que regulan as axudas aos produtores que participen nos programas de produción e mellora dos produtos agroalimentarios galegos con calidade diferenciada, así como proceder a súa convocatoria para o ano 2008, en réxime de concorrencia competitiva polo sistema de rateo.
Sección primeira
Bases reguladoras das axudas aos produtores que participen nos programas de produción e mellora de produtos agroalimentarios galegos con calidade diferenciada para o período 2008-2013
Artigo 2º.-Definicións.
Para os efectos desta orde, establécense as seguintes definicións:
a) Produtor: a persoa física ou xurídica, cuxa explotación se atope no territorio galego e que exerza unha actividade agraria e/ou gandeira.
b) Programa de calidade diferenciada dos alimentos: aquel que se atope nalgún dos seguintes casos:
b.1) Produción agrícola ecolóxica, regulada polo R (CE) 2092/1991, do Consello, do 24 de xuño, sobre a produción agrícola ecolóxica e a súa indicación nos produtos agrarios e alimenticios, e R (CE) 834/2007, do Consello, do 28 de xuño de 2007, sobre produción e etiquetaxe dos produtos ecolóxicos.
b.2) Indicacións xeográficas protexidas (IXP) e denominacións de orixe protexidas (DOP) de produtos agroalimentarios, reguladas polo R (CE) 510/2006, do Consello, do 20 de marzo, sobre a protección das indicacións xeográficas e das denominacións de orixe dos produtos agrícolas e alimenticios.
b.3) Viños de calidade producidos en rexións determinadas e viños da terra, regulados no R (CE) 1493/1999, do Consello, do 17 de maio, polo que se establece a organización común do mercado vitivinícola; no R (CE) 479/2008, do Consello, do 29 de abril, polo que se establece a organización común do mercado vitivinícola, se modifican os R (CE) 1493/1999, R (CE) 1782/2003, R (CE) 1290/2005, R(CE) 3/2008 e se derrogan os R(CEE) 2392/86 e R(CE) 1493/1999; e na Lei 24/2003, do 10 de xullo, da viña e do viño.
b.4) Bebidas espirituosas con denominación xeográfica, reguladas polo R (CE) 110/2008, do Parlamento e do Consello, do 15 de xaneiro, relativo á definición, designación, presentación, etiquetaxe e protección da indicación xeográfica de bebidas espirituosas, e polo que se derroga o R (CEE) 1576/1989, do Consello.
b.5) Especialidades tradicionais garantidas, reguladas polo R (CE) 509/2006, do Consello, do 20 de marzo, sobre as especialidades tradicionais garantidas dos produtos agrícolas e alimenticios.
Artigo 3º.-Beneficiarios.
Poderán ser beneficiarios destas axudas os produtores que participen nalgún dos programas de calidade diferenciada dos alimentos, que se definen na letra b) do artigo 2º.
Artigo 4º.-Gastos subvencionables e contía das axudas.
1. Serán subvencionables, excluídos impostos recuperables, os gastos derivados da inscrición e as cotas de participación nun programa de calidade diferenciada dos alimentos do sector agroalimentario galego, incluíndo, se é o caso, os gastos de rexistro, control ou inspección e certificación necesarios para comprobar o cumprimento das especificacións do programa. Non se considerarán subvencionables os custos internos ou de autocontrol.
2. A contía da axuda poderá chegar ata o 100% dos gastos subvencionables realizados, sen superar os 3.000 euros anuais por explotación, durante un período máximo de cinco anos.
Artigo 5º.-Distribución do crédito.
1. Resérvanse as seguintes porcentaxes da dispoñibilidade orzamentaria indicada na convocatoria anual, segundo o tipo de beneficiarios:
-Produtores que participen no programa definido no parágrafo b.1) do artigo 2º: 20%.
-Produtores que participen nalgún dos programas definidos nos parágrafos b.2), b.3) e b.4) do artigo 2º: 75%.
-Produtores que participen no programa definido no parágrafo b.5) do artigo 2º: 5%.
2. A concesión das axudas para fomentar a participación dos produtores en programas de produción e mellora de produtos agroalimentarios galegos con calidade diferenciada outorgarase en réxime de concorrencia competitiva, procedéndose no caso de insuficiencia orzamentaria, ao rateo para cada un dos grupos definidos no parágrafo anterior, do importe da subvención, ata atender todas as solicitudes presentadas. Os posibles remanentes existentes en calquera dos tres grupos utilizaranse para cubrir as necesidades orzamentarias non cubertas nos outros grupos, tendo prioridade o grupo do parágrafo b.1) do artigo 2º sobre o dos parágrafos b.2), b.3) e b.4) e estes sobre o do b.5).
Artigo 6º.-Entidades colaboradoras.
1. Os consellos reguladores das denominacións xeográficas do sector alimentario existentes no ámbito territorial da Comunidade Autónoma galega, definidos na Lei 2/2005, do 18 de febreiro, de promoción e defensa da calidade agroalimentaria, e no Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores, unha vez que acaden personalidade xurídica de seu ao constituírense como corporacións de dereito público, de acordo coas citadas normas, poderán actuar como entidades colaboradoras na xestión das axudas pola participación dos produtores nos programas de calidade diferenciada dos produtos agroalimentarios galegos, segundo o disposto nos artigos 9, 10 e 12 da Lei 9/2007, do 13 de xuño, de subvencións de Galicia. A mesma consideración terá o Consello Regulador da Agricultura Ecolóxica de Galicia.
2. A Consellería do Medio Rural e as entidades colaboradoras formalizarán convenios de colaboración, nos que se regularán as condicións e obrigas asumidas por estas na xestión das axudas expostas nesta orde, de acordo co disposto no artigo 13 da citada Lei 9/2007.
Artigo 7º.-Solicitudes e prazo de presentación.
1. No caso de axudas correspondentes a programas de calidade xestionados por consellos reguladores que teñan asinado o convenio ao que se refire o punto 2 do artigo 6º, as solicitudes presentaranse de maneira colectiva, de acordo co modelo que figura no anexo III (Solicitude de axuda a produtores tramitada polos consellos reguladores que teñan formalizado convenio de colaboración) desta orde, actuando os ditos consellos, ademais de como entidades colaboradoras, como representantes dos beneficiarios. Xunto co dito impreso, achegarán unha relación numerada de produtores solicitantes da axuda, de acordo co modelo do anexo III-B.
Para acreditar a vontade dos beneficiarios de solicitar a axuda, a entidade colaboradora deberá dispor das correspondentes solicitudes individuais cubertas polos beneficiarios, conforme o modelo que figura no anexo I (Solicitude de axuda para produtores inscritos en consellos reguladores que teñan formalizado convenio de colaboración) e cumprir o establecido no artigo 30.3º da Lei 30/1992, do 26 de novembro, de réxime xurídico das administracións públicas e do procedemento administrativo común. A presentación deste impreso o primeiro ano servirá para as convocatorias sucesivas, salvo vontade en contra do interesado, que deberá manifestar por escrito ante o consello regulador correspondente.
2. No caso de produtores que participen en programas de calidade nos cales non exista un órgano de representación que teña asinado convenio de colaboración coa Consellería do Medio Rural, as solicitudes presentaranse anualmente de xeito individual conforme o anexo II (Solicitude de axuda para produtores non inscritos en consellos reguladores e produtores inscritos en consellos reguladores que non teñan formalizado convenio de colaboración).
3. O lugar de presentación será preferentemente no rexistro xeral da Consellería do Medio Rural en Santiago de Compostela. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que indica que se presentará en sobre aberto, co obxecto
de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e minuto da súa admisión.
4. O prazo de presentación de solicitudes será o que se estableza na convocatoria anual correspondente.
5. Non se concederán nin pagarán subvencións a produtores que non estean ao día nas obrigas tributarias (Ministerio de Economía e Facenda) e coa Seguridade Social, ou que teñan débedas pendentes de pagamento coa Administración pública da Comunidade Autónoma de Galicia (Consellería de Economía e Facenda) sen perxuízo do establecido na letra f do artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
Para eses efectos, a presentación da solicitude de axuda supón a autorización ao órgano xestor para solicitar as certificacións acreditativas correspondentes da Axencia Estatal da Administración Tributaria, Tesouraría Xeral da Seguridade Social e Consellería de Economía e Facenda.
Artigo 8º.-Instrución e resolución.
1. Correspóndelle á Dirección Xeral de Produción, Industrias e Calidade Agroalimentaria a instrucción do procedemento. Se a solicitude non reúne os requisitos establecidos nesta orde, a dita dirección xeral requirirá ao interesado para que a repare no prazo máximo e improrrogable de dez días, e indicaralle que, se non o fixese, se lle terá por desistido da súa solicitude, logo de resolución que deberá ser ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O Servizo de Promoción da Calidade Agroalimentaria examinará as solicitudes presentadas e informará a Dirección Xeral de Produción, Industrias e Calidade Agroalimentaria, que elaborará a proposta de resolución e a elevará ao órgano competente para resolver.
A proposta deberá conter unha relación dos solicitantes para os cales se propón a axuda e a contía desta.
3. As solicitudes serán resoltas polo conselleiro do Medio Rural no prazo máximo de nove meses contados desde o día seguinte ao da publicación da convocatoria.
Transcorrido o prazo máximo para resolver sen que o interesado recibise comunicación expresa, poderase entender desestimada a súa petición por silencio administrativo.
4. A resolución de concesión indicará os gastos considerados como subvencionables, as condicións xerais e particulares que se consideren necesarias para garantir o cumprimento dos obxectivos da axuda, así como os recursos que contra ela procedan, o órgano administrativo ante o que presentalos e o prazo para interpolos. Especificamente indicará o prazo máximo para a realización e xustificación dos gastos soportados, que será polo menos posterior en quince días á finalización da realización do gasto subvencionado, e en calquera caso, anterior á data límite do 30 de novembro do ano corrente.
5. Unicamente serán considerados como válidos os gastos realizados no período comprendido entre o 1 de outubro do ano anterior e o 30 de setembro do ano para o que convocan as axudas, sen prexuízo do establecido no artigo 17 para a convocatoria 2008.
Artigo 9º.-Tramitación do pagamento das axudas.
Realizados os gastos, presentarase preferentemente no rexistro xeral dos servizos centrais da Consellería do Medio Rural, e sempre destinada á Dirección Xeral de Produción, Industrias e Calidade Agroalimentaria, en Santiago de Compostela, a seguinte documentación:
-No caso de solicitudes colectivas, cada entidade colaboradora remitirá:
-Solicitude de pagamento (anexo IV Solicitude de pagamento da axuda para produtores inscritos en consellos reguladores que teñan formalizado convenio de colaboración).
-Relación numerada de beneficiarios inscritos no programa de calidade que solicitan pagamento da axuda (anexo IV-B).
-Xustificantes dos gastos efectuados por cada produtor (facturas orixinais e copias, cunha relación numerada delas, así como a documentación que acredite o seu pagamento). No caso de gastos pagados ao consello regulador, abondará cunha certificación deste en relación a que o gasto está realizado e pagado, constando no seu poder os xustificantes dos gastos individuais de cada produtor.
-Certificado que corresponda ao ano corrente, emitido polo organismo que realiza os controis (consello regulador, Ingacal ou entidade independente de control), no que se acredite que todas as explotacións obxecto da solicitude están inscritas no correspondente programa de calidade polo que se solicita a subvención e están sometidas aos controis pertinentes.
-No caso de solicitudes individuais cada produtor remitirá:
-Solicitude de pagamento (anexo V Solicitude de pagamento para produtores non inscritos en consellos reguladores e produtores inscritos en consellos reguladores que non teñan formalizado convenio de colaboració»).
-Xustificantes dos gastos efectuados (facturas orixinais e copias, cunha relación numerada delas, así como a documentación que acredite o seu pagamento). No caso de gastos pagados ao consello regulador, abondará cunha certificación deste en relación a que o gasto está realizado e pagado.
-Certificado que corresponda ao ano corrente, emitido polo organismo que realiza os controis (consello regulador, Ingacal ou entidade independente de inspección), no que se acredite que a explotación obxecto da solicitude está inscrita no correspondente programa de calidade polo que se solicita a subvención e está sometida aos controis pertinentes.
Artigo 10º.-Seguimento e control.
1. As resolucións de concesión de axuda establecerán o prazo máximo de xustificación dos investimentos, que será improrrogable.
2. Calquera modificación que afecte substancialmente a realización dos custos aprobados deberá ser previamente comunicada á Dirección Xeral de Produción, Industrias e Calidade Agroalimentaria. No caso de redución da contía dos gastos realizados, e sempre que se manteñan os obxectivos iniciais e se cumpran os requisitos recollidos no artigo 12.2º do Decreto 287/2000, do 21 de novembro, a subvención verase reducida na contía proporcional correspondente.
3. A Consellería do Medio Rural realizará os controis sobre o terreo e as comprobacións e inspeccións que considere oportunas, co fin de comprobar a veracidade dos datos e da documentación presentada, así como o axeitado seguimento e control das axudas concedidas. Ademais da documentación complementaria que durante a tramitación do procedemento lles poidan exixir os órganos correspondentes da Consellería do Medio Rural, os beneficiarios deberán someterse ás actuacións de comprobación e control financeiro das entidades competentes, e en particular da Intervención Xeral da Comunidade Autónoma, Fondo Galego de Garantía Agraria (Fogga), Consello de Contas, e as que sexan realizadas por calquera órgano comunitario de inspección ou control.
4. Así mesmo, seralles de aplicación ás axudas previstas nesta orde, o referido a controis sobre o terreo, así como o réxime de controis, reducións e exclusións reguladas no Regulamento (CE) 1975/2006, polo que se establecen disposicións de aplicación do Regulamento CE 1698/2005, do Consello, no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
Artigo 11º.-Modificación da resolución, incumprimento e reintegro.
1. Toda alteración das condicións que se tiveron en conta para a concesión da subvención poderá dar lugar á modificación da resolución de concesión. Así mesmo, a obtención concorrente de subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Se o beneficiario da axuda cumpre as condicións establecidas na resolución de concesión, executando e xustificando todos os gastos aprobados nos prazos establecidos, e cumprindo co resto dos requisitos da resolución de concesión, procederá a aboarse a totalidade da subvención concedida. No caso contrario, existirá un incumprimento, aplicándose os seguintes criterios:
-Cando o beneficiario non realice e xustifique nos prazos establecidos ningunha das actuacións obxecto da axuda, existirá un incumprimento total e non se pagará ningunha axuda.
-Cando o beneficiario realice parcialmente e xustifique nos prazos establecidos as actuacións obxecto da axuda, aboarase a subvención proporcional correspondente ás actuacións finalizadas, sempre que cumpran o resto das condicións establecidas.
3. En calquera caso, procederá o reintegro total ou parcial das axudas concedidas ao abeiro desta orde, e dos xuros de mora calculados en función do tempo transcorrido entre a notificación da obriga de reembolso ao produtor e o reembolso ou a redución, nos supostos de incumprimento das condicións establecidas para a súa concesión e, en xeral, nos casos establecidos no artigo 33 da Lei 9/2007, do 13 de xuño, de subvencións de Galicia, de acordo o disposto no artigo 2 do R(CE) 1975/2006 e no artigo 73 do R(CE) 796/2004.
4. Sen prexuízo do establecido no parágrafo anterior, aos beneficiarios das axudas reguladas nesta orde seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 12º.-Compatibilidade.
1. Estas axudas son compatibles ata o 100% dos gastos subvencionables con calquera outra para o mesmo fin que non teña financiamento total ou parcial do Feader ou doutros fondos da Unión Europea, sen superar os 3.000  anuais por explotación.
2. Os beneficiarios teñen a obriga de comunicarlle de inmediato ao órgano concedente calquera subvención, axuda ou ingreso que, para a mesma finalidade e de calquera procedencia, solicitase ou lle fose concedida ou pagada.
Artigo 13º.-Medidas informativas e publicitarias das axudas cofinanciadas polo Feader.
Nos instrumentos de información, difusión e tramitación das axudas que utilice a Consellería do Medio Rural, farase constar que, á marxe doutras fontes de financiamento público, concorre o financiamento con fondos Feader.
Artigo 14º.-Réxime de recursos.
A resolución da subvención porá fin á vía administrativa e contra ela poderase interpor recurso potestativo de reposición perante o conselleiro do Medio Rural, no prazo dun mes, contado a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben ser impugnada directamente perante o Tribunal Superior de Xustiza de Galicia no prazo de dous meses, se a resolución fose expresa.
Sección segunda
Convocatoria das axudas para o ano 2008.
Artigo 15º.-Convocatoria das axudas.
Convócanse para o exercicio orzamentario 2008 as axudas reguladas por esta orde. As solicitudes, documentación, condicións e procedemento de xestión das axudas serán os establecidos con carácter xeral nos artigos anteriores.
Artigo 16º.-Prazo de presentación.
O prazo de presentación de solicitudes para esta convocatoria rematará o día 8 de setembro de 2008.
Artigo 17º-Gastos atendibles na convocatoria de 2008.
Non obstante o disposto no punto 4 do artigo 8º, para a convocatoria de 2008, serán atendibles os gastos realizados desde o día seguinte á data da publicación da convocatoria no DOG ata o 30 de setembro de 2008.
Artigo 18º.-Financiamento das axudas.
As axudas concedidas financiaranse con cargo aos orzamentos da Consellería do Medio Rural para o ano 2008, na aplicación orzamentaria 11.03.713D.770.1, cunha dotación de 896.720 . Este importe poderase incrementar con remanentes adicionais, de acordo coas dispoñibilidades de crédito. En todo caso, as concesións limitaranse ás dispoñibilidades orzamentarias.
Disposicións adicionais
Primeira.-Publicación e tratamento de datos.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
Así mesmo, a presentación da solicitude leva implícita a autorización para o tratamento dos datos para os efectos do disposto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Segunda.-Réxime xurídico.
En todas aquelas cuestións non previstas na presente orde, haberá que aterse ao disposto no Regulamento (CE) 1698/2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader); no Regulamento (CE) 1974/2006, polo que se establecen disposicións de aplicación do anterior; no Regulamento (CE) 1975/2006, no que respecta á aplicación dos procedementos de control e a condicionalidade en relación coas medidas de axuda ao desenvolvemento rural; na Lei 9/2007, do 13 de xuño, de subvencións de Galicia; e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en todo aquilo que non se opoña á citada lei.
Disposicións derradeiras
Primeira.-Disposición de desenvolvemento.
Facúltase o director xeral de Produción, Industrias e Calidade Agroalimentaria para ditar as resolucións que sexan necesarias para a aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de xullo de 2008.
Alfredo Suárez Canal
Conselleiro do Medio Rural
Ver referencia pdf "14300D003P067.PDF"